Phillipe, par la grâce de Dieu duc de Bourgongne, etc.; savoir faisons à tous que comme nagueres en usant des droiz royaulx à nous transportez par monseigneur le roy au traitié de la paix darrenier fait entre luy et nous, nous aions, par les esleuz en l’eveschié d’Aucerre fait mettre sus une taille de la somme de six cens frans sur tous ceulx des contez d’Aucerre et de Tonnerre et pais d’Aucerrois et Tonnerrois et enclavenies d’iceulx qui ont acoustumé de paier taille, pour icelle somme estre emploiée et convertie ou paiement de certainne grant somme de deniers accordée estre baillée à Perrenet Gressart capitainne de la Charité-sur-Loyre, pour aucunes choses touchans le bien de la chose publique; et ordonné et commis nostre amé receveur de Noiers, Guillaume Soillot, à cuillir, lever, recevoir et faire venir ens icelle taille. Lequel en faisant son devoir a volu et veult. comme raison est, contraindre et faire contraindre les bourgois d’Appoigny, hommes de révérend père en Dieu nostre amé et féal conseiller et confesseur l’évesque d’Aucerre; les bourgois de Cravant et de Chichery, hommes du Chappitre de l’église d’Aucerre et aussy les bourgois de Héry, Irancy et de Dige, hommes des abbé et couvent de Saint-Germain d’Aucerre, à paier leur part et porcion, et ce à quoy ilz ont esté imposez par lesdiz esleuz desdiz VIc frans; dont ils ont esté aucunement délaians, doubtans que pour ce que en noz lettres de commission baillées pour ceste cause ausdiz esleuz n’est faicte, comme dient lesdiz evesque, chappitre et abbé, mencion que ce soit à cause desdiz droiz royaulx, ce ne leur tourne ou temps à venir à préjudice. Nous, désirans entre autres choses les eglises constituées en noz pais et seigneuries et les pasteurs suppostz et subgiez d’icelles estre maintenuz et gardez en leurs drois franchises et libertez, certifions pour vérité ladicte taille ainsy avoir esté ordonnée et mise sus de par nous comme usans en ceste partie de l’auctorité de monseigneur le roy, et à cause desdiz droiz royaulx à nous transportez par luy comme dit est et non autrement; volans et consentens que non obstant le paiement que ont fait ou feront à nostre dit receveur les genz et subgiez desdiz évesque, chappitre et abbé de leur porcion de laditte taille, ilz soient et demeurent aussi entiers en leurs droiz, franchises libertez et prérogatives qu’ilz estoient et ont acoustumé d’estre par cy devent. Donné en nostre ville de Dijon, le Ve jour d’aoust, l’an de grace mil CCCC trente six. Ainsi signé: Thomas Bouessaul. Et est assavoir que les lettres originalles sont ou trésor de l’eglise d’Auxerre, tesmoing mon seing manuel cy mis l’an mil IIIIe XXXVI, le XVIIe jour d’aoust. Signé: Poitevin, avec paraphe.